প্রাক্তনের আবাসস্থল নিয়ে বর্তমানের উদ্বেগ!

এক সাংবাদিকের কাছ থেকে চিরকুট পেয়েই ভ্রুকুঞ্চন মুখ্যমন্ত্রী মমতা বন্দ্যোপাধ্যায়ের। বুধবার বিধানসভায় তাঁর ঘরে তখন সাংবাদিক, মন্ত্রী এবং বিধায়কদের ভিড়। গম্ভীরভাবে তিনি বললেন, ‘‘উনি তো অসুস্থ। ধুলোতে উনি আরও অসুস্থ হয়ে প়়ড়বেন।’’ কয়েক মুহূর্তের মধ্যেই আবার বললেন,‘‘কাল তো ওঁর জন্মদিনও, তাই না!’’

ততক্ষণে উপস্থিত সকলেই বুঝে গিয়েছেন, প্রাক্তন মুখ্যমন্ত্রীর কথা বলছেন বর্তমান। প্রাক্তন মুখ্যমন্ত্রী বুদ্ধদেব ভট্টাচার্যের পাম অ্যাভিনিউয়ের দু’কামরার ফ্ল্যাটের জরাজীর্ণ অবস্থা। বিশেষত, ফ্ল্যাটের শৌচাগার কার্যত ব্যবহারের অযোগ্য। বারবার বিষয়টি আবাসন দফতরকে জানানো সত্ত্বেও কোনও ব্যবস্থা নেওয়া হয়নি।

সংশ্লিষ্ট সাংবাদিকের দেওয়া চিরকুট থেকে ওই তথ্য জানার পরে উদ্বিগ্ন হয়ে ওঠেন মমতা। তবে তিনি বর্তমানে নানা কারণে আবাসনমন্ত্রী তথা কলকাতা পুরসভার মেয়র শোভন চট্টোপাধ্যায়ের উপরে ক্ষুব্ধ। তাই তাঁকে ফোন না করে দফতরের সচিব খলিল আহমেদকে ফোন করেন। তাঁকে মুখ্যমন্ত্রী বলেন, ‘‘অনেক দিন ধরেই বুদ্ধবাবুর ফ্ল্যাট সারানোর আবেদন করা হয়েছে। আপনি লোক পাঠিয়ে দেখে নেবেন, কী কী সারাতে হবে। বাথরুম তো নাকি ব্যবহারযোগ্য নেই। অবিলম্বে তার ব্যবস্থা করবেন।’’ এর পরেই মুখ্যমন্ত্রী বলেন, ‘‘কাল তো দোল আছে। পারলে, আজই লোক পাঠান।’’

মুখ্যমন্ত্রীর এমন শিষ্ঠাচার অবশ্য নতুন নয়। এর আগে প্রাক্তন মুখ্যমন্ত্রীর অসুস্থতার খবর পেয়ে তিনি প্রথমে শিক্ষামন্ত্রী পার্থ চট্টোপাধ্যায়কে পাঠিয়েছিলেন। তার পরে নিজে গিয়েছিলেন বুদ্ধকে দেখতে। প্রসঙ্গত, দীর্ঘদিন ধরেই ক্রনিক অবস্ট্রাকটিভ পালমোনারি ডিজিজে (সিওপিডি) ভুগছেন বুদ্ধ। এদিন বিধানসভার ওই ঘটনার পরে বুদ্ধের বাড়িতে যোগাযোগ করা হলে ফোন ধরে এক ব্যক্তি বলেন, ‘‘ওঁর স্ত্রী বাড়িতে নেই। উনি খুবই অসুস্থ। ২৪ ঘণ্টা অক্সিজেন চলছে। কথা বলতে পারবেন না।’’ এ নিয়ে কোনও মন্তব্য করতে চাননি সিপিএমের কোনও নেতাই।

বুদ্ধের ফ্ল্যাট মেরামত করার কথা বলেই এদিন অবশ্য থেমে থাকেননি মমতা। ঘরে থাকা মন্ত্রী-অফিসারদের জিজ্ঞাসা করেন, অনেক দিন আগেই সিদ্ধান্ত নেওয়া হয়েছিল, আবাসন দফতরের অধীনে থাকা ফ্ল্যাটে যাঁরা রয়েছেন, তাঁদের হাতে সংশ্লিষ্ট ফ্ল্যাটের মালিকানা দিয়ে দেওয়া হবে। খলিলকে তিনি জিজ্ঞাসা করেন, ‘‘আমি তো কবেই ফাইলে সই করে দিয়েছি। এখনও কার্যকর হয়নি কেন?’’